b'\n_START_ARTICLE_\nHabarovskin aluepiiri\n_START_SECTION_\nMaantiede\n_START_PARAGRAPH_\nHabarovskin aluepiirin kartta_NEWLINE_Habarovskin aluepiiri rajoittuu etel\xc3\xa4ss\xc3\xa4 Primorjen aluepiiriin ja Kiinaan, l\xc3\xa4nness\xc3\xa4 Amurin alueeseen, luoteessa Sahaan, koillisessa Magadanin alueeseen ja id\xc3\xa4ss\xc3\xa4 Ohotanmereen ja kaakossa Japaninmereen. Kapea Tatariansalmi erottaa sen Sahalinin alueesta._NEWLINE_Suuri osa aluepiirist\xc3\xa4 on vuoristoa. Aluepiirin pohjoisosassa ovat D\xc5\xbeugd\xc5\xbeurvuoret, l\xc3\xa4nsiosassa Stanovoivuoret ja kaakkoisosassa Sihote-Alin vuoret. Aluepiirin korkein huippu nousee 2\xc2\xa0933 metriin. Ohotanmeren rannikon edustalla sijaitsevat \xc5\xa0antarsaaret. Yli puolet aluepiirin pinta-alasta on mets\xc3\xa4\xc3\xa4. Suurin joki on alueen etel\xc3\xa4osan halki virtaava Amur. Sen lis\xc3\xa4jokia on muun muassa Amgun._NEWLINE_T\xc3\xa4ss\xc3\xa4 yli kaksi kertaa Suomen kokoisessa aluepiiriss\xc3\xa4 on useita merkitt\xc3\xa4vi\xc3\xa4 luonnonsuojelualueita.\n_START_SECTION_\nHistoria\n_START_PARAGRAPH_\nHabarovkan kaupunki (nykyinen Habarovsk) perustettiin 1858. Habarovskin aluepiirin alue oli Ven\xc3\xa4j\xc3\xa4n sis\xc3\xa4llissodan aikana osittain Japanin ja Yhdysvaltain miehitt\xc3\xa4m\xc3\xa4. Sis\xc3\xa4llissodan j\xc3\xa4lkeen alueesta tuli osa Neuvostoliittoa. Kaukoid\xc3\xa4n maakunta perustettiin 1926 ja siihen kuuluva Habarovskin aluepiiri 1938. Maakunnan p\xc3\xa4\xc3\xa4kaupunki oli Habarovsk. Kaukoid\xc3\xa4n maakunta lakkautettiin 1953 ja jaettiin pienempiin osiin, joista yksi oli Habarovskin aluepiiri.\n_START_SECTION_\nV\xc3\xa4est\xc3\xb6\n_START_PARAGRAPH_\nAsukasluku on pudonnut merkitt\xc3\xa4v\xc3\xa4sti Neuvostoliiton hajoamisen j\xc3\xa4lkeen. Vuoden 2010 v\xc3\xa4est\xc3\xb6nlaskennan mukaan Habarovskin aluepiiriss\xc3\xa4 asui 1\xc2\xa0343\xc2\xa0869 henke\xc3\xa4 (ilman Juutalaisten autonomista aluetta). Kaupunkilaisia oli tuolloin 81,8\xc2\xa0prosenttia v\xc3\xa4est\xc3\xb6st\xc3\xa4._NEWLINE_Aluepiirin kaupunkeja ja taajamia ovat Habarovsk (577\xc2\xa0441 as.), Komsomolsk-na-Amure (263\xc2\xa0906 as.), Amursk (42\xc2\xa0970 as.), Sovetskaja Gavan (27\xc2\xa0712 as.), Nikolajevsk-na-Amure (22\xc2\xa0752 as.), Bikin (\xd0\x91\xd0\xb8\xd0\xba\xd0\xb8\xd0\xbd, 17\xc2\xa0154 as.), Vanino (\xd0\x92\xd0\xb0\xd0\xbd\xd0\xb8\xd0\xbd\xd0\xbe, 17\xc2\xa0001 as., kaupunkityyppinen taajama) ja Vjazemski (\xd0\x92\xd1\x8f\xd0\xb7\xd0\xb5\xd0\xbc\xd1\x81\xd0\xba\xd0\xb8\xd0\xb9, 14\xc2\xa0555 as.). Lis\xc3\xa4ksi kaupunkilaisia asui aluepiirin kaupunkityyppisiss\xc3\xa4 taajamissa._NEWLINE_Suurin osa v\xc3\xa4est\xc3\xb6st\xc3\xa4 on ven\xc3\xa4l\xc3\xa4isi\xc3\xa4, mutta Amurin varsilla asuu my\xc3\xb6s alueen alkuper\xc3\xa4isv\xc3\xa4est\xc3\xb6\xc3\xb6n kuuluvia nanaita, giljakkeja, orot\xc5\xa1eja sek\xc3\xa4 kiinalaisia, japanilaisia ja korealaisia. Alueen pohjoisosassa asuu my\xc3\xb6s evenkej\xc3\xa4 ja eveenej\xc3\xa4.\n_START_SECTION_\nHallinto\n_START_PARAGRAPH_\nAluepiirin hallinnon johdossa ovat aluepiirin kuvern\xc3\xb6\xc3\xb6ri ja lakias\xc3\xa4\xc3\xa4t\xc3\xa4v\xc3\xa4 duuma. Aluepiirin p\xc3\xa4\xc3\xa4kaupunki on Habarovsk (1858\xe2\x80\x931893 nimen\xc3\xa4 Habarovka). Aluepiiri jakautuu paikallishallinnossa 19 osaan: kahteen kaupunkipiirikuntaan ja 17 kunnallispiiriin._NEWLINE_Hallinnollisesti aluepiiriin kuuluu osana my\xc3\xb6s Juutalaisten autonominen alue, vaikka sekin on itsen\xc3\xa4inen Ven\xc3\xa4j\xc3\xa4n federaation subjekti (alue).\n_START_SECTION_\nTalous\n_START_PARAGRAPH_\nVen\xc3\xa4j\xc3\xa4n tilastokeskus Rosstatin mukaan vuonna 2010 Habarovskin aluepiirin osuus Ven\xc3\xa4j\xc3\xa4n bruttokansantuotteesta oli 351,3 miljardia Ven\xc3\xa4j\xc3\xa4n ruplaa eli 0,94 prosentista koko Ven\xc3\xa4j\xc3\xa4n bruttokansantuotteesta (37\xc2\xa0398,5\xc2\xa0mrd. RUB). Aluepiirin laskennallinen BKT henke\xc3\xa4 kohti edusti Ven\xc3\xa4j\xc3\xa4n keskitasoa. Vuonna 2010 se oli jokaista aluepiirin asukasta kohti noin 6\xc2\xa0403\xc2\xa0EUR/vuosi (100\xc2\xa0% maan keskiarvotasosta 6\xc2\xa0413 euroa)._NEWLINE_Habarovskin aluepiiriss\xc3\xa4 on koneenrakennus-, metalli-, mets\xc3\xa4-, puunjalostus-, \xc3\xb6ljynjalostus-, elintarvike- ja kaivosteollisuutta sek\xc3\xa4 selluloosan ja paperin valmistusta. Kaivosteollisuus tuottaa kivihiilt\xc3\xa4, rautaa ja v\xc3\xa4rimetalleja. Maataloudessa viljell\xc3\xa4\xc3\xa4n viljaa ja kasvatetaan nauta- ja siipikarjaa. My\xc3\xb6s kalastus on t\xc3\xa4rke\xc3\xa4 elinkeino. Lis\xc3\xa4ksi harjoitetaan mehil\xc3\xa4istarhausta ja mets\xc3\xa4styst\xc3\xa4._NEWLINE_Aluepiirin t\xc3\xa4rkeimm\xc3\xa4t satamat ovat erityisesti \xc3\xb6ljyterminaali De-Kastri (\xd0\x94\xd0\xb5-\xd0\x9a\xd0\xb0\xd1\x81\xd1\x82\xd1\x80\xd0\xb8) ja yleissatama Vanino (jonka kautta on viime vuosina kuljetettu runsaasti muun muassa hiilt\xc3\xa4). Pienempi\xc3\xa4 satamia on muun muassa Nikolajevsk-na-Amuressa Amurin suulla, Ohotskissa Ohotanmeren rannalla ja Sovetskaja Gavanissa. Jokisatama on my\xc3\xb6s Habarovskissa ja Komsomolsk-na-Amuressa. Aluepiirin etel\xc3\xa4osassa kulkevat Siperian ja Baikalin\xe2\x80\x93Amurin radat.'